། ། སྡེ་སྣོད་གསུམ་གྱི་ཉམས་ལེན་བསིལ་བྱེད་ཙན་དན་གྱི་ཕྲེང་བ། །  ཨོཾ་སྭསྟི། དཔའ་བོ་བདུད་ལས་རྣམ་རྒྱལ་བདེ་ཆེན་རྫོགས་སངས་རྒྱས། ། རྟག་པའི་རྒྱལ་པོ་ནམ་ཡང་མྱ་ངན་མི་འདའ་བ། ། སྐུ་གསུང་ཐུགས་ཉིད་མི་ཟད་རྒྱན་གྱི་འཁོར་ལོ་ཡིས། ། འགྲོ་རྣམས་སྨིན་མཛད་རིན་པོ་ཆེ་ཡི་ཞབས་པད་འདུད། ། ཐུབ་པ་རྣམས་ཀྱི་བསྟན་པ་རིན་པོ་ཆེ། ། ཐོག་མ་བར་དང་ཐ་མ་ཀུན་ཏུ་དགེ། ། མི་ཤེས་མུན་སེལ་འགྲོ་བའི་རྩ་ལག་གཅིག། སྐྱབས་མཆོག་དམ་པའི་ཆོས་ལ་ཕྱག་འཚལ་ལོ། ། སྤྱིར་ཐུབ་པ་ཆེན་པོ་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ཐུགས་རྗེ་ཆེན་པོ་དང་ལྡན་པ་དེས། དང་པོར་ཚད་མེད་པའི་ཐུགས་རྗེ་ཆེན་པོས་བྱང་ཆུབ་མཆོག་ཏུ་ཐུགས་བསྐྱེད། བར་དུ་བསྐལ་པ་གྲངས་མེད་པ་རྣམ་པ་གསུམ་དུ་དཀའ་བ་དཔག་ཏུ་མེད་པས་བསོད་ནམས་དང་ཡེ་ཤེས་ཀྱི་ཚོགས་བསགས། ཐ་མར་རྡོ་རྗེ་གདན་བྱང་ཆུབ་ཀྱི་ཤིང་དྲུང་དུ་སྲོད་ལ་བདུད་བཏུལ། ཐོ་རངས་ཡེ་ཤེས་ཀྱི་མེས་ཤེས་བྱའི་བུད་ཤིང་ཐམས་ཅད་བསྲེགས་ནས་རྫོགས་པའི་བྱང་ཆུབ་ཏུ་སངས་རྒྱས་པའི་བཅོམ་ལྡན་འདས་དེས། རིགས་ཅན་རྣམ་པ་གསུམ་ལ་ཆོས་ཀྱི་འཁོར་ལོ་རྣམ་པ་གསུམ་བསྐོར། ཆོས་དེ་ཡང་ཆོས་ཀྱི་ཕུང་པོའམ་སྒོ་བརྒྱད་ཁྲི་བཞི་སྟོང་དུ་གསུངས་ཏེ། དེ་ཡང་འདོད་ཆགས་ཀྱི་གཉེན་པོར་ཉི་ཁྲི་ཆིག་སྟོང་། ཞེ་སྡང་གི་གཉེན་པོར་ཉི་ཁྲི་ཆིག་སྟོང་། གཏི་མུག་གི་གཉེན་པོར་ཉི་ཁྲི་ཆིག་སྟོང་། ཆ་མཉམ་པའི་གཉེན་པོར་ཉི་ཁྲི་ཆིག་སྟོང་སྟེ་བརྒྱད་ཁྲི་བཞི་སྟོང་ངོ་། ། དེ་བསྡུ་ན་གསུམ་སྟེ། འདུལ་བའི་སྡེ་སྣོད་དང་། མདོ་སྡེའི་སྡེ་སྣོད། མངོན་པའི་སྡེ་སྣོད་དེ། སྡེ་སྣོད་རིན་པོ་རྣམ་པ་གསུམ་དུ་འདུས་སོ། ། དེ་ཐམས་ཅད་ཉམས་སུ་བླང་བའི་རིམ་པའི་དབང་དུ་བྱས་ན་ལམ་བསླབ་པ་རིན་པོ་ཆེ་རྣམ་པ་གསུམ་དུ་འདུས་ཏེ། དེ་ལྟར་ཡང་སངས་རྒྱས་བཅོམ་ལྡན་འདས་ཀྱི་འཕགས་པ་དཀོན་མཆོག་བརྩེགས་པ་ནས་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་ལམ་ནི། བསླབ་པ་རིན་པོ་ཆེ་རྣམ་པ་གསུམ་འདི་ཁོ་ནའོ། ། ཞེས་པ་ལ་སོགས་པ་གསུངས་པས་ངེས་སོ། ། འོ་ན་ཐེག་པ་ཆེན་པོ་གསང་སྔགས་རྡོ་རྗེ་ཐེག་པ་འདི་སྡེ་སྣོད་གསུམ་གང་དུ་འདུས་ཇི་ལྟར་ཡིན་སྙམ་ན། ཁ་ཅིག་གིས་གསང་སྔགས་སྡེ་སྣོད་བཞི་པར་འདོད་པ་ལགས་སྐད། ཁ་ཅིག་གིས་མདོ་སྡེའི་སྡེ་སྣོད་དུ་འདོད་དེ། གསང་སྔགས་མདོ་སྡེའི་ཚུལ་དུ་ངས་བཤད་ཉོན། ཞེས་པ་དང་། ཁ་ཅིག་གིས་ནི་འདུལ་བར་འདོད་དེ་མ་བླ་ན་མེད་པའི་རྒྱུད་ནས། ཆོས་འདུལ་བ་ཟབ་མོ་འདི་ཞེས་གསུངས་པ་དང་། ཁ་ཅིག་གིས་མངོན་པར་འདོད་དེ། སྣོད་དང་བཅུད་གཟུང་བ་དང་འཛིན་པ། ཕུང་པོ་ཁམས་དང་སྐྱེ་མཆེད་ཀྱི་དག་པ་སྟོན་པའི་ཕྱིར་ཞེས་གསུངས་སོ། ། དེ་ཐམས་ཅད་ཀྱང་དོན་གཅིག་སྟེ། ཉམས་སུ་བླང་བའི་རིམ་པའི་དབང་དུ་བྱས་པས་བསླབ་པ་གསུམ་དུ་འདུས་པ་ཁོ་ནར་ངེས་སོ། ། དེ་ཉམས་སུ་བླང་བའི་རིམ་པའི་དབང་དུ་བྱས་ན། ལྷག་པ་ཚུལ་ཁྲིམས་ཀྱི་བསླབ་པ་སོ་སོར་ཐར་པ་རིགས་བདུན་གྱི་བསྡོམ་པས་ལེགས་པར་བསྡམས་པ། ལྷག་པ་ཚུལ་ཁྲིམས་ཀྱི་བསླབ་པ་ཉམས་སུ་བླངས་པ་ལས། ཞི་གནས་ཀྱི་ཏིང་ངེ་འཛིན་ཁྱད་པར་དུ་འཕགས་པ་རྒྱུད་ལ་སྐྱེས་པ་ལྷག་པ་ཏིང་ངེ་འཛིན་གྱི་བསླབ་པ། དེ་ཇི་བཞིན་དུ་སྒོམ་པ་ལྷག་མཐོང་གི་ཤེས་རབ་སྤྱི་དང་། བྱེ་བྲག་རང་གི་མཚན་ཉིད་ཤེས་བྱའི་དཀྱིལ་འཁོར་ཐམས་ཅད་ཆགས་ཐོགས་མེད་པར་མངོན་དུ་གྱུར་པ་ནི་ལྷག་པ་ཤེས་རབ་ཀྱི་བསླབ་པ་སྟེ། སངས་རྒྱས་བཅོམ་ལྡན་འདས་ཀྱིས་སྡེ་སྣོད་གསུམ་ཆར་དུ། འདི་ལ་རིགས་པ་དང་ཞབས་སུ་ལྡན་པ་ཞེས་རྒྱ་ཆེར་བསྔགས་པ་མཛད་ཅིང་བསྟོད་པར་གྱུར་པ་སྟེ། ལམ་རིམ་གྱིས་པའི་དབང་དུ་བགྱིས་པའོ། ། ཡང་འདི་འབའ་ཞིག་ཏུ་ངེས་གཞན་དུ་མ་ཡིན་ནོ་སྙམ་ན། དང་པོ་ཁོ་ནར་ལྷག་པ་ཤེས་རབ་ཀྱི་བསླབ་པ་སྔོན་དུ་འགྲོ་བ་ཡོད་དེ། ལྔ་རིག་པའི་པཎྜི་ཏའམ། སྡེ་སྣོད་གསུམ་ལ་བྱང་ཞིང་མཁས་པར་བསླབས་པས། དང་པོ་ཉོན་མོངས་པ་ངོ་ཤེས་དེ་ནས་དེའི་དོན་བསམ་པས་ཉོན་མོངས་པ་འགོ་གནོན། གདམས་ངག་གཞན་ལ་རག་མ་ལས། དེ་བསྒོམས་པས་ཉོན་མོངས་པ་རྩ་བ་ནས་འདག་སྟེ། དེ་ལྟར་ཡང་། ཐོས་པས་མྱ་ངན་ལས་འདས་པ་ཐོབ། ཅེས་པ་ལ་སོགས་པ་བཅོམ་ལྡན་འདས་ཀྱི་གསུང་རབ་ཏུ་ཐོས་པས་གྲོལ་བ་དཔག་ཏུ་མེད་པ་གསུངས་པ་དང་། ལྷག་པ་ཏིང་ངེ་འཛིན་གྱི་བསླབ་པ་སྔོན་དུ་འགྲོ་བ་ཡོད་དེ། སེམས་རྩེ་གཅིག་ཏུ་བསྒོམས་པས་ཉོན་མོངས་པ་དང་། རྣམ་པར་རྟོག་པ་ཉེ་བར་ཞི་བ་ལྷག་པ་ཚུལ་ཁྲིམས་ཀྱི་བསླབ་པ། ཞི་ཞིང་མཚན་མའི་གཡེང་བ་ཐམས་ཅད་ཉེ་བར་ཞི་བ་ལྷག་པ་ཏིང་ངེ་འཛིན་གྱི་བསླབ་པ། ལྷག་མཐོང་གི་ཤེས་རབ་ཤེས་བྱ་ཇི་ལྟ་བ་དང་ཇི་སྙེད་པ་མངོན་དུ་གྱུར་པའམ། རྒྱུ་མཐུན་པ་ཅི་རིགས་པ་རྒྱུད་ལ་སྐྱེས་པ་ནི་ལྷག་པ་ཤེས་རབ་ཀྱི་བསླབ་པ་སྟེ། དེ་ལྟར་ཡང་ཏིང་ངེ་འཛིན་རྒྱལ་པོ་ལས། བཅོམ་ལྡན་འདས་ཀྱིས། ཏིང་འཛིན་རྒྱལ་པོ་འདི་ནི་སྒོམ་བྱེད་པ། ། སྦྱིན་ལ་མི་སྲེད་ཚུལ་ཁྲིམས་སྲེད་མ་ཡིན། ། ཞེས་པ་ལ་སོགས་པ་དཔག་ཏུ་མེད་པ་གསུངས་པས། བསླབ་པ་རིན་པོ་ཆེ་གསུམ་ཆར་སྔོན་དུ་གང་འགྲོ་བ་མ་ངེས་པ་སྣ་ཚོགས་སུ་བཅོམ་ལྡན་འདས་ཀྱིས་གསུངས་སོ། ། དེ་ལྟར་གྱུར་ན་མི་མཐུན་པ་སྣ་ཚོགས་རྩོད་པའི་གཞིར་གྱུར་པ་འདིས་ཅི་ཞིག་བྱ་སྙམ་ན། གོང་དུ་ཇི་སྐད་སྨོས་པ་བཞིན་དུ། ཆོས་ཀྱི་སྒོ་བརྒྱད་ཁྲི་བཞི་སྟོང་གསུངས་པ་སྒོ་དེ་ལ་ཞུགས་ནས་ཕུག་ཏུ་ཕྱིན་པ་མ་ལགས་སམ། སྒོ་བསམ་པའི་འཇུག་སྒོ་མ་ལགས་སམ། བསམ་པའི་འཇུག་སྒོ་གང་ཡིན་པ་དེ་ལ་ཞུགས་པས། ཉོན་མོངས་པ་དང་རྣམ་པར་རྟོག་པ་རྣམ་པར་སྤོང་བ་ནི་ལྷག་པ་ཚུལ་ཁྲིམས་ཀྱི་བསླབ་པ། སྒོ་དེ་ལ་ཞུགས་པས་སྒོ་དེའི་ནང་རྣམ་པར་གྲོལ་པའི་ཁྱིམ་དུ་ཕྱིན་པ་ནི་ལྷག་པ་ཏིང་ངེ་འཛིན་གྱི་བསླབ་པ། སྒོ་དེའི་ཕུག་འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་རྣམ་པར་གྲོལ་བའི་ངོར་རོ་གཅིག་པ་ནི་ལྷག་པ་ཤེས་རབ་ཀྱི་བསླབ་པ་མ་ལགས་སམ། དེ་ལྟར་ལགས་ན་དེ་བཞིན་གཤེགས་པའི་བསྟན་པ་རིན་པོ་ཆེའི་སྒོར་ཞུགས་པ་གསུམ་ལ་སྐྱབས་སུ་སོང་ནས། ཉམས་ལེན་གྱི་བྱེ་བྲག་མི་གཅིག་པ་ཐ་དད་པ་ཉམས་སུ་ལེན་པ་ཀུན་ཡང་ཆོས་ཡིན་པར་འདྲ་བ་ལ། ངའི་འདི་ཁོ་ན་ཆོས་ཡིན། ཁོའི་དེ་ཁོ་ན་ཆོས་མིན། གསང་སྔགས་རྙིང་མ་ཆོས་མིན། ཕྱག་ན་རྡོ་རྗེ་ཆོས་མིན། ཨ་མ་ན་སེ་ཡིད་ལ་མི་བྱེད་པ་ཆོས་མིན་བྱ་བ་ལ་སོགས་པས། དེ་བཞིན་གཤེགས་པའི་བཀའ་ལ་སྐུར་བ་བཏབ། ཆགས་སྡང་རྨོངས་གསུམ་གྱི་རྒྱུ་བྱས། འཁོར་བ་དང་ངན་སོང་གི་འབྲས་བུར་སྨིན་པ་རང་ཉིད་སྙིང་རྗེ་བ་ཡིན་པས། ཐོས་བསམ་སྒོམ་གསུམ་གྱི་ཤེས་རབ་ཀྱི་མིག་གིས་བདེ་བར་གཤེགས་པའི་གསུང་རབ་མང་པོ་ཞིག་མཐོང་བ་དང་། ཐོས་ན་གང་ལ་ཡང་སྐུར་བ་མི་འདེབས་ཤིང་། མིག་རྙེད་པ་དང་། མཁས་པ་དང་གོ་བ་རྙེད་ནས་ཡོངས་སུ་འཛིན་པ་ཡོངས་ཀྱི་དགེ་བའི་བཤེས་གཉེན་ཆེན་པོར་འགྱུར་བ་ཡིན་ཏེ། དེ་ལྟར་ཡང་བཅོམ་ལྡན་འདས་ཀྱིས། རྟོགས་པ་བརྗོད་པ་བརྒྱ་པ་ནས། ཞི་གནས་ལ་གནས་པ་རྣམས་ནི་ལྷག་མཐོང་གིས་རྣམ་པར་གྲོལ་བར་འགྱུར་རོ། ། ལྷག་མཐོང་ལ་གནས་པ་རྣམས་ནི་ཞི་གནས་ཀྱིས་རྣམ་པར་གྲོལ་བར་འགྱུར་རོ། ། ཆ་མཉམ་པར་གནས་པ་ནི་ཁམས་ཀྱིས་རྣམ་པར་གྲོལ་བར་འགྱུར་རོ། ། ཞེས་གསུངས་པ་དང་། འཇིག་རྟེན་གསུམ་གྱི་མགོན་པོ་བླ་མ་རིན་པོ་ཆེའི་ཞལ་སྔ་ནས་ཀྱང་། ཐབས་ཀྱི་དགེ་བའི་རྩ་བ་ཤེས་རབ་ཀྱིས་བོགས་འདོན། ཤེས་རབ་ཀྱི་དགེ་བའི་རྩ་བ་ཐབས་ཀྱིས་བོགས་འདོན། ཞེས་གསུངས་པས། གང་ཟག་བློའི་འཇུག་སྒོ་ཐ་དད་པ་ལ། ཆོས་ཀྱི་ཚུལ་ལུགས་ཐ་དད་པ་ཉམས་སུ་བླངས་པས། ཉོན་མོངས་པ་དང་རྣམ་པར་རྟོག་པའི་གཉེན་པོར་འགྱུར་ཏེ། རྣམ་པར་གྲོལ་བ་དང་རྣམ་པར་གྲོལ་བའི་རྒྱ་མཚོ་ཆེན་པོར་ཆོས་ཐམས་ཅད་རོ་གཅིག་ཏུ་གྱུར་བ་ནི། སངས་རྒྱས་བཅོམ་ལྡན་འདས་ཀྱི་གསུང་རབ་ཐམས་ཅད་ཀྱི་མདོ་འགགསྡེ་སྣོད་གསུམ་གྱི་བརྗོད་བྱ། ཉམས་སུ་བླང་བའི་རིམ་པ། མཁས་པ་རྣམས་དགའ་བ་བསྐྱེད་པ། རྨོངས་པ་རྣམས་མགོ་འཁོར་བར་བྱེད་པ། ཟབ་པ་དང་རྒྱ་ཆེ་བའི་རྟོགས་པ་རྣམས་ཀྱི་སྤྱོད་ཡུལ་འདི་ཁོ་ན་ཁོང་དུ་ཆུད་པར་བྱའོ། ། འདིར་རྣལ་འབྱོར་པ་ཀུ་སཱ་ལིར་ནི་ཁས་བླངས། བཅོམ་ལྡན་འདས་ཀྱི་གསུང་རབ་ཐམས་ཅད་ཀྱི་དོན་ནི་ཁོང་དུ་ཆུད། ཆོས་སྤྱི་དང་རང་གི་མཚན་ཉིད་ཐམས་ཅད་ལ་ནི་མཁས། ཡོངས་སུ་འཛིན་པའི་དགེ་བའི་བཤེས་གཉེན་རིན་པོ་ཆེ་རྣམས་ཀྱི་གདམས་ངག་དང་རྗེས་སུ་བསྟན་པས་ནི་རྒྱུད་གཏམས། སངས་རྒྱས་ཀྱི་བརྒྱུད་པ་བར་མ་ཆད་པའི་བླ་མ་དམ་པ་རྣམས་ཀྱི་ཉམས་མྱོང་དང་། མངོན་པར་རྟོགས་པས་ནི་སེམས་ཚིམས། ཚིག་དང་ཡི་གེའི་རྗེས་སུ་འབྲངས་ནས་བྱ་ཁྭ་ལྟར་མུ་ཅོར་ནི་མི་སྨྲ། ཚེ་ཕྱི་མ་ལ་དུས་ནི་མི་འདེབས། ནམ་མཁའ་སྟོང་པ་ལ་མཚན་མ་ནི་མི་འཛུགས། ད་ལྟ་ཉམས་སུ་བླངས་ན་ད་ལྟ་འབྲས་བུ་འབྱུང་བ་འདི། རྣལ་འབྱོར་པ་ཀུ་སཱ་ལིའི་གཉེར་ཡིན་པས། མ་བུ་སྡུག་ངོ་སྤྲོད་པའི་གདམས་ངག་གླེན་གཏམ་རྐྱང་པ་ཟུར་ཅིག་སྨྲ་བར་བྱ་སྟེ། བུ་འཁོར་བ་སྡུག་བསྔལ་རྒྱ་མཚོ་འདི། ། ཡོད་པར་ངེས་སམ་མེད་པར་ངེས། ། ཡོད་མེད་གང་དུའང་མ་ངེས་པ། ། ཕུང་པོ་གསུམ་པ་མི་སྲིད་དེ། ། མེད་པའང་མི་སྲིད་མྱོང་བས་གྲུབ། ། ཡོད་པར་ངེས་པའི་ཚུལ་ལུགས་འདི། ། མཁས་པར་གྱུར་ཀྱང་མ་གོ་ན། ། བླུན་པོ་བྱིས་པ་མགོ་སྐོར་མཁན། ། རྨོངས་པ་རང་ཉིད་བསླུ་བར་ཟད། ། འཁོར་བ་སྐྱེ་དང་གནས་པ་དང་། ། འགག་པའི་ཚུལ་ལུགས་ཤེས་པ་ནི། ། ཞིང་ས་གཤིན་དང་ས་བོན་དང་། ། ཆུ་ལུད་དུས་ཀྱི་རྟེན་འབྲེལ་གྱིས། ། མཁས་པས་སྟོན་ཐོག་ཐོབ་པ་ལྟར། ། དགེ་དང་མི་དགེའི་བསམ་པ་ཡིས། ། མཐུན་རྐྱེན་རྟེན་འབྲེལ་ཚོགས་པ་ལས། ། བདེ་སྡུག་འབྲས་བུ་སྣ་ཚོགས་པ། ། ཡུན་རིང་ཡུན་ཐུང་འགྲུབ་པའི་ཚུལ། ། རང་གིས་ད་ལྟ་བྱས་པས་ཆོག། མཐོ་རིས་ངན་སོང་གར་འགྲོ་བ། ། རིག་པའི་རྒྱལ་པོ་རང་དབང་ཆེ། ། བུ་ཁ་རོག་མ་སྡོད་རིགས་ཀྱི་བུ། ། ལེགས་པར་སོམས་དང་བསམ་གཞིག་ཅན། ། གཉེར་ཁ་མ་ཆུང་ཆེན་པོ་ཁྱོད། ། བརྩོན་འགྲུས་མ་ཆུང་བསགས་པ་ཅན། ། འདོད་ཡོན་སྤོངས་ཤིགས་རྣལ་འབྱོར་པ། ། སྙིང་གཏམ་ཚིག་གཅིག་འཆད་པ་དེ། ། དུས་གསུམ་རྒྱལ་བའི་དགོངས་པ་མཆོག། བརྒྱུད་པ་གོང་མའི་ཉམས་ལེན་ནི། ། སྡེ་སྣོད་གསུམ་གྱི་བཅུད་ཕྱུང་བ། ། བུ་གཅིག་ཆོས་འདི་ཐུགས་ལ་ཞོག། འཇིག་རྟེན་དུ་ཡང་དག་པར་རྫོགས་པའི་སངས་རྒྱས་བྱུང་བའི་དགོས་པ་ནི། ཐམས་ཅད་མཁྱེན་པ་ཡེ་ཤེས་ཀྱི་ཉི་མ་ཤར་བས། གཏི་མུག་གི་མུན་པ་སེལ་བ་ཡིན་ཏེ། དེ་ཡང་སྟོན་པས་གཏི་མུག་གི་གཉེན་པོ་རྟེན་ཅིང་འབྲེལ་བར་འབྱུང་བ་གསུངས་ལ། རྟེན་འབྲེལ་འདིར་དུས་གསུམ་གྱི་སངས་རྒྱས་ཀྱི་བསྟན་པ་འདུས་པར་བཅོམ་ལྡན་འདས་ཀྱིས་མདོ་སྡེ་དྲན་པ་ཉེ་བར་བཞག་པར་གསུངས་པ་དང་། འདི་ཤིན་ཏུ་ཟབ་ཅིང་གནད་ཆེ་བ་ཡིན་ཏེ། སློབ་དཔོན་འཕགས་པ་ཀླུ་སྒྲུབ་ཀྱི་ཞལ་སྔ་ནས། རྟེན་ཅིང་འབྲེལ་བར་འབྱུང་འདི་རྒྱལ་བ་ཡི། ། གསུང་གི་མཛོད་ཀྱི་གཅེས་པ་ཟབ་མོ་སྟེ། ། འདི་ནི་གང་གིས་ཡང་དག་མཐོང་བ་དེས། ། སངས་རྒྱས་དེ་ཉིད་རིག་པ་རྣམ་མཆོག་མཐོང་། ། ཞེས་གསུངས་པས་སོ། ། འདི་ལ་སྤྱིའི་རྣམ་པར་བཞག་པ་སྟོན་པའི་གསུང་གི་རྗེས་སུ་འབྲངས་ནས། རྒྱུ་དྲུག་འབྲས་བུ་དྲུག་ཏུ་འདོད་པ་དང་། རྒྱུ་ལྔ་འབྲས་བུ་བདུན་དུ་འདོད་པ་དང་། རྒྱུ་བཅུ་འབྲས་བུ་གཉིས་སུ་འདོད་པ་དང་། འདོད་ལུགས་ཤིན་ཏུ་མང་ཡང་རྩ་བ་མ་རིག་པ་འདི་ཡིན། འདི་ཡོད་ན་བཅུ་གཅིག་པོ་འདི་འབྱུང་ལ། འདི་འགགས་ན་བཅུ་གཅིག་པོ་འདི་འགག་པར་གསུངས་པས། རྩ་བ་མ་རིག་པ་ངོས་ཟིན་པ་ཤིན་ཏུ་དཀའ། དེ་ཡང་སྔོན་དགེ་བའི་བཤེས་གཉེན་ཆེན་པོ། རྟེན་འབྲེལ་གྱི་བདག་པོ་མཁས་པ་ང་རྒྱལ་ཅན་ཞིག་རྟེན་འབྲེལ་བཤད་པ་ལ། སློབ་དཔོན་མ་རིག་པ་འདི་ཅི་ལ་ཟེར་བ་ཡིན་ཞུས་པས། དེ་ཁོ་ན་ཉིད་ལ་རྨོངས་པའི་མ་རིག་པ་དང་། ལས་རྒྱུ་འབྲས་ལ་རྨོངས་པའི་མ་རིག་པ་དང་། ལྷན་ཅིག་སྐྱེས་པའི་མ་རིག་པ་དང་། ཀུན་ཏུ་བརྟགས་པའི་མ་རིག་པ་དང་། མ་རིག་པ་ལ་འདོད་ལུགས་མང་། འདི་འདྲ་བ་ཡིན་བཞག་ཏུ་མི་གཏུབ་གསུང་སྐད། དེ་ཤིན་ཏུ་མད། མ་རིག་པ་དེ་མི་ཤེས་པའམ་མི་རིག་པ་ཡིན་མོད། བྱ་བ་དེ་ཙམ་པ་ལས་སུས་ཀྱང་ཤེས་པ་དཀའ་སྟེ། འོན་ཀྱང་འདིར་བདེ་བར་གཤེགས་པའི་བཀའ་དང་བླ་མ་དམ་པའི་ལུང་གཉིས་ཀྱིས་རྟོགས་པར་བྱ་སྟེ། འདི་ངོས་མ་ཟིན་ན་གཉེན་པོ་བསྟེན་མི་ཤེས། ངོས་ཟིན་ན་གཉེན་པོ་བསྟེན་ཤེས་པས། རྐུན་མ་ངོས་ཟིན་ན་རྐུ་མི་ནུས། འདྲེ་ངོས་ཟིན་ན་གདོན་མི་ནུས་བྱ་བ་ཡིན་ཏེ། བཅོམ་ལྡན་འདས་ཀྱིས་ས་ལུ་ལྗང་པ་དེ་ཉིད་ནས། དེ་ལ་མ་རིག་པ་གང་ཞེ་ན། ཕུང་པོ་ལྔ་པོ་འདི་ཉིད་ལ་བདག་ཏུ་འཛིན་པ་དང་། རྟག་པར་འཛིན་པ་དང་། ཆད་པར་འཛིན་པ་ལ་སོགས་པའོ། ། ཞེས་གསུངས་པ་དང་། ཡང་རྣམ་རྟོག་མ་རིག་ཆེན་པོ་སྟེ། ། འཁོར་བའི་རྒྱ་མཚོ་ལྟུང་བྱེད་ཡིན། ། ཞེས་གསུངས་པ་དང་། བླ་མ་རིན་པོ་ཆེའི་ཞལ་ནས། མ་རིག་པས་མ་རིག་པ་སྟེ་སེམས་ཉིད་རང་བཞིན་གྱིས་རྣམ་པ་དག་པ་འདི་ཁོ་ན་ངོ་མ་ཤེས་པ་ལ། མ་རིག་པ་ཟེར་བ་ཡིན། ཞེས་གསུངས་པ་དང་། བཅོམ་ལྡན་འདས་ཀྱིས་འཕགས་པ་རྒྱ་ཆེ་རོལ་པར་ཡང་དེ་ཉིད་རྒྱ་ཆེར་གསུངས་པ་རྣམས་ཀྱིས་ཤེས་པར་བྱ་སྟེ། མདོར་ན་ཕུང་པོ་ཁམས་དང་སྐྱེ་མཆེད་ཡོར་ཡོར་ཏུར་ཏུར་པོ། རིག་རིག་པོ་འདི་གཞན་གྱི་གཡར་པོ་མ་ཡིན། རང་ཉིད་ཀྱི་འདི་ཁོ་ན་ལ་ངར་འཛིན་པ་དང་ང་ཡིར་འཛིན་པ་དང་། འདི་དང་འདིའི་སྔོན་གྱི་མཐའ་དང་། ཕྱི་མའི་མཐའ་རྟག་པ་དང་ཆད་པར་འཛིན་པ་ནི་མ་རིག་པ་ཡིན་ལ། ད་ལྟའི་ཕུང་པོ་ལྔ་པོ་དེ་མ་རིག་པ་གཞི་བཞག་ཏུ་གྱུར་པ་དེའི་རྐྱེན་གྱིས། ལུས་དང་ངག་དང་ཡིད་ཀྱི་ལས་འདུ་བྱེད། འདུ་བྱེད་དེའི་རྐྱེན་གྱིས་རྣམ་པར་ཤེས་པ་དང་། རྒ་ཤིའི་བར་དུ་རྒྱུན་མ་ཆད་པར་འཁོར་ཏེ། དེ་ཡང་སློབ་དཔོན་འཕགས་པའི་ཞལ་སྔ་ནས། བཅུ་གཉིས་ཆོས་ནི་གསུམ་དུ་འདུས། ། གསུམ་པོ་དག་ལས་གཉིས་འབྱུང་སྟེ། ། གཉིས་ལས་བདུན་འབྱུང་བདུན་ལས་ཀྱང་། ། གསུམ་འབྱུང་སྲིད་པའི་འཁོར་ལོ་ནི། ། ཉིད་ནི་ཡང་དང་ཡང་དུ་འཁོར། ། ཞེས་གསུངས་སོ། ། ཡང་བཅོམ་ལྡན་འདས་ཀྱིས་ས་བཅུའི་མདོར། ས་དྲུག་པ་ཤེས་རབ་ཀྱི་ཕ་རོལ་ཏུ་ཕྱིན་པའི་སྐབས་སུ། དེ་ལྟར་རྟེན་ཅིང་འབྲེལ་བར་འབྱུང་བ་བཅུ་གཉིས་པོ་འདི་ནི་སེམས་གཅིག་པུ་སྟེ། བཅོམ་ལྡན་འདས་ཀྱིས་ཆོས་ཐམས་ཅད་སེམས་སོ། ། ཞེས་གསུངས་པ་དང་། ས་ལུ་ལྗང་པའི་མདོར་བདག་ཏུ་འཛིན་པ་མ་རིག་པ་ཞེས་གསུངས་པའི་དོན། ང་དང་བདག་མེད་པ་ལ་ང་དང་བདག་ཅེས་པ་ཕྱིན་ཅི་ལོག་ཏུ་གྱུར་བའི་རྟོག་པའམ། སེམས་འ